Alexander Ryle (LA), 2023-05-02:
Tak for det, og tak til ministeren for en meget grundig redegørelse, som jo kommer ganske vidt omkring, altså fra bredbånd, 5G-dækning, Smart City-løsninger, selvkørende biler, robotteknologi, digitale kompetencer, cybertrusler, onlinehandel, til techgiganter, kunstig intelligens, Tingenes Internet – sådan tror jeg det hedder på dansk – 3 D-print, kvantecomputere, grøn omstilling, cirkulær økonomi, og jeg kunne blive ved.
Ja, selv præcisionslandbrug er nævnt som en del af den her redegørelse, så der er jo stort set noget for enhver smag.
Udrulningen af 5G er også vigtig i forhold til at gøre Danmark klar til at udvikle og tage nye digitale løsninger i brug, f.eks. selvkørende biler, autonome droner, trafikafvikling i byerne, digitale skraldespande og intelligente parkeringspladser m.v., hvor det jo netop er en forudsætning, at præcisionen og pålideligheden bliver så god, at teknologien kan tages i anvendelse.
Selvkørende biler er allerede en ting i andre dele af verden, f.eks. i Californien, og jeg synes, det kunne være rigtig spændende, hvis vi også kunne begynde at rykke på den dagsorden herhjemme.
Et andet punkt, hvor det går godt, er jo i forhold til virksomheders integration af digitale teknologier.
Danske virksomheder er i front i brugen af teknologier som robotteknologi, cloud, kunstig intelligens, 3 D-print og big data – jeg beklager, at jeg siger det på engelsk, men det er det, det hedder i redegørelsen – og det giver nye muligheder i forhold til automatisering af arbejdsopgaver, optimering af brug af data og nye forretningsmodeller.
Robotter kan bidrage med færre fejl, større effektivitet og et bedre arbejdsmiljø, og automatisering kan bidrage med at håndtere den mangel på arbejdskraft, som vi ser mange steder i samfundet, idet der kan frigives hænder fra eksisterende opgaver til nye opgaver.
Det betyder altså ikke nødvendigvis, at vi skal have færre medarbejdere, men at de medarbejdere, der er i virksomhederne, skal lave andre opgaver, der skaber større værdi.
Et eksempel kunne være i ældreplejen, hvor digitale løsninger kan lette sundhedsprofessionelles hverdag og give mere tid til omsorg og pleje.
Kommunernes Landsforening spår, at der i 2030 vil mangle i alt 16.000 ansatte til plejejobs, bl.a. fordi der vil være flere danskere over 80 år.
Samtidig er der potentiale for at frigøre tusindvis af medarbejdere, bl.a. inden for hjemmeplejen i kommunerne, hvis man tager veldokumenterede og modne velfærdsteknologier i anvendelse, f.eks. skærmbesøg, intelligent medicinhåndtering og træningsapps.
Så hermed er der en opfordring til, at regeringen kigger nærmere på det.
Så er der digital sikkerhed i danske virksomheder, og der står der jo i redegørelsen på side 19, at danske SMV'er ligger på en andenplads i opgørelsen over digital sikkerhed, mens store virksomheder ligger på en tredjeplads, og jeg synes godt nok, det lyder lidt højt, og det kan jeg også forstå andre ordførere her i salen har været inde på.
Men det er, hvad der står i redegørelsen, og såfremt det er rigtigt, er det jo bare positivt, og jeg vil også gerne rose regeringen for at have iværksat en række initiativer for at styrke it-sikkerheden i danske virksomheder, og det er jo bl.a. en cyberhotline, en cybersikkerhedspagt og Sikkerdigital.dk, hvor borgere, virksomheder og myndigheder kan finde viden, vejledning og konkrete værktøjer til en sikker digital hverdag.
Men der er behov for mere.
Derfor håber jeg, at regeringen vil igangsætte flere initiativer på området, f.eks. med inspiration i Kalvebod Brygge-deklarationen, som vi fik præsenteret i udvalget, jeg tror, det var i sidste uge eller forrige uge, og hvor der er ni konkrete forslag til et mere cybersikkert Danmark, og selv om det nu er fristende at bruge al min taletid på at rose regeringen og nævne alle de områder, hvor det går godt, så vil jeg også lige nå forbi nogle af de områder, hvor det går mindre godt.
For når man læser redegørelsen, er det jo ganske tydeligt, at Danmark længe har været en førernation på stort set alle områder, men at vi nu er ved at sakke bagud på nogle af dem.
Danmark har f.eks. den laveste digitale vækst i hele EU, og selv om vi har et godt udgangspunkt, kan vi jo ikke bare læne os tilbage, når vores ambitioner er at være helt i front.